Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z., Úrad pre verejné obstarávanie predkladá na rokovanie Legislatívnej rady vlády Slovenskej republiky návrh poslancov Národnej rady Slovenskej republiky Petra Antala, Bélu Bugára a Gábora Gála na vydanie zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (parlamentná tlač 577) (ďalej len „poslanecký návrh zákona“).

Úrad pre verejné obstarávanie k predloženému poslaneckému návrhu zákona uvádza:

V š e o b e c n e

Podľa znenia dôvodovej správy - jej všeobecnej časti je cieľom navrhovanej úpravy  zjednodušenie a zrýchlenie postupov verejného obstarávania pre verejných obstarávateľov 
a obstarávateľov ako i pre hospodárske subjekty. Návrh si rovnako kladie za cieľ zníženie administratívnej záťaže a odstránenie niektorých problémov aplikačnej praxe. Konkrétne ide 
o zjednodušenie nákupu potravín pre zariadenia školského stravovania, ktoré budú môcť 
vo zvýšenej miere využívať ponuky regionálnych výrobcov a overených dodávateľov. Predložený návrh ďalej reviduje pravidlá v prípade tzv. podlimitných zákaziek. Návrh dopĺňa možnosť zadávania podlimitnej zákazky bez elektronického trhoviska aj na bežne dostupné tovary, služby alebo stavebné práce. Umožňuje tiež v prípade podlimitných zákaziek využiť tzv. jednoobálkový systém alebo zmeniť poradie vyhodnocovania dokumentov. Návrh ďalej upravuje povinnosť vyhodnotiť splnenie podmienok účasti len na prípad uchádzača, ktorý sa svojou ponukou umiestnil na prvom mieste namiesto súčasných prvých troch uchádzačov. Návrh ďalej ukladá verejným obstarávateľom a obstarávateľom, aby využívali už existujúci register referencií, čím sa má zjednotiť ich postup a uľahčiť účasť hospodárskych subjektov na verejnom obstarávaní. 

S t a n o v i s k o

Úrad pre verejné obstarávanie (ďalej len „úrad“) zaujíma k predloženému poslaneckému návrhu zákona nasledovné stanovisko:

Úrad so zámerom predkladateľov súhlasí s pripomienkami. Zároveň je však potrebné uviesť, že zámer novelizovať v roku 2017 zákon o verejnom obstarávaní taktiež vyplýva z plánu Legislatívnych úloh vlády SR na rok 2017 a taktiež z uznesenia vlády SR č. 277 zo 7. júna 2017. Na základe plánu Legislatívnych úloh vlády SR na rok 2017 má úrad predložiť v mesiaci september na rokovanie vlády SR novelizáciu zákona o verejnom obstarávaní, ktorej cieľom je primárne zefektívniť proces verejného obstarávania. Zároveň vláda SR uznesením č. 277 zo 7. júna 2017 (body B.17 a B.18) uložila predsedníčke Úradu pre verejné obstarávanie, aby v súčinnosti s podpredsedom vlády a ministrom vnútra pripravila v termíne do 31. augusta 2017 novelizáciu zákona o verejnom obstarávaní zameranú na sociálny aspekt vo verejnom obstarávaní. V kontexte uvedeného sa preto javí ako vhodné skonsolidovať tieto legislatívne iniciatívy do jedného novelizačného aktu.    

Z hľadiska legislatívno-technického spracovania predmetného poslaneckého návrhu zákona si úrad uplatňuje tieto pripomienky:

K čl. I, 1. bod

		Za účelom systematickej úpravy finančných limitov navrhujeme súčasný finančný limit 40 000 eur pre potraviny iné ako určené pre zariadenia školského stravovania, ktorých finančný limit sa navrhuje na 200 000 eur, zjednotiť s finančným limitom pre tovary, t. j. na 50 000 eur. 

Navrhované znenie:

V § 5 odsek 3 znie:

„(3) Podlimitná civilná zákazka zadávaná verejným obstarávateľom je zákazka, ktorej predpokladaná hodnota je nižšia ako finančný limit podľa odseku 2 a súčasne rovnaká alebo vyššia ako
a)	15 000 eur, ak ide o zákazku na dodanie tovaru bežne dostupného na trhu, okrem potravín, zákazku na uskutočnenie stavebných prác bežne dostupných na trhu a zákazku na poskytnutie služby bežne dostupnej na trhu, okrem služby uvedenej v prílohe č. 1,
b)	50 000 eur, ak ide o zákazku na dodanie tovaru, okrem potravín podľa písmena c) a zákazku na poskytnutie služby, okrem služby uvedenej v prílohe č. 1, ktoré nie sú zákazkami podľa písmena a),
c)	200 000 eur, ak ide o zákazku na dodanie tovaru, ktorým sú potraviny určené pre zariadenia školského stravovania a zákazku na poskytnutie služby uvedenej v prílohe č. 1,
d)	150 000 eur, ak ide o zákazku na uskutočnenie stavebných prác.“.

Zároveň navrhujeme upraviť finančné limity pre dotované subjekty upravené v § 8 zákona o verejnom obstarávaní, tak aby legislatívna úprava zohľadňovala doterajšiu „logiku“ právnej úpravy finančných limitov pre tieto subjekty, v rámci ktorej, by nemali mať dotované subjekty prísnejšiu úpravu finančných limitov v porovnaní s verejným obstarávateľom.  
Táto pripomienka je zásadná.

K čl. I, 2. bod

		Navrhované ustanovenie považujeme za duplicitné a nadbytočné vzhľadom na znenie § 34 ods. 1 písm. a) a b), a preto ho žiadame vypustiť.
Táto pripomienka je zásadná.  

K čl. I, 3. bod

		Navrhované ustanovenie navrhujeme koncipovať alternatívne, t. j. ponechať aj možnosť vyzvať na preukázanie splnenia podmienok účasti prvých troch. V niektorých prípadoch totiž môže byť pre verejného obstarávateľa vhodnejšie vyzvať na preukázanie splnenia podmienok účasti prvých troch uchádzačov. V praxi tiež môže nastať situácia, že prvý uchádzač po výzve na preukázanie splnenia podmienok účasti nepredložil doklady, resp. by nepreukázal splnenie podmienok účasti. Preto považujeme za vhodnejšiu právnu úpravu, ktorá ponecháva na rozhodnutí verejného obstarávateľa, či vyzve na preukázanie splnenia podmienok účasti len prvého uchádzača alebo prvých troch uchádzačov. 
Táto pripomienka je zásadná.

K čl. I, 4. bod

		Návrh znenia tohto ustanovenia je irelevantný a nadbytočný vo vzťahu ku koncesiám. Zo znenia článku 34 smernice 2014/24/EÚ jednoznačne vyplýva, že verejní obstarávatelia môžu použiť dynamický nákupný systém na bežné nákupy, ktorých parametre bežne dostupné na trhu spĺňajú požiadavky verejného obstarávateľa.
Z povahy koncesií ako takých vyplýva, že nejde o bežné nákupy. Navyše už v súčasnom zákone o verejnom obstarávaní je v štvrtej hlave (zadávanie nadlimitných koncesií) vylúčená aplikácia § 58 až 61, t. j. dynamického nákupného systému.

		Čo sa týka úpravy dynamického nákupného systému vo vzťahu k rámcovým dohodám, tento návrh je v rozpore so samotnou podstatou používania dynamického nákupného systému a podstatou používania rámcových dohôd. Právny základ ich používania je stanovený v smerniciach upravujúcich oblasť zadávania zákaziek. Ide o dva rozličné nástroje obstarávania (pozri štruktúru smernice 2014/24/EÚ konkrétne kapitolu II - Metódy a nástroje elektronického a hromadného obstarávania - článok 33 upravuje rámcové dohody a článok 34 upravuje dynamické nákupné systémy).
Na rozdiel od rámcovej dohody dynamický nákupný systém funguje ako plne elektronický postup a počas jeho platnosti je prístupný každému hospodárskemu subjektu, ktorý spĺňa podmienky účasti. Inými slovami - v rámcových dohodách je členstvo/účasť stanovená po vytvorení rámca, avšak v rámci dynamického nákupného systému môžu nové hospodárske subjekty kedykoľvek a počas obdobia jeho platnosti požiadať o vstup do systému. 
Na základe uvedeného žiadame tento bod vypustiť.
Táto pripomienka je zásadná.

K čl. I, 6. bod

Čl. 34 ods. 6 druhý pododsek smernice 2014/24/EÚ a čl. 52 ods. 6 druhý pododsek smernice 2014/25/EÚ stanovujú, že sa zákazka zadá uchádzačovi, ktorý predložil najlepšiu ponuku na základe kritérií na vyhodnotenie ponúk stanovených v oznámení o vyhlásení verejného obstarávania v rámci dynamického nákupného systému, alebo v prípade použitia predbežného oznámenia ako prostriedku výzvy na súťaž, vo výzve na potvrdenie záujmu...

	Vypustenie tejto vety bez náhrady by znamenalo neúplnú transpozíciu smerníc upravujúcich oblasť zadávania zákaziek a tiež vypustením tohto ustanovenia by sa procesná úprava zadávania konkrétnej zákazky v rámci dynamického nákupného systému, o čom § 60 pojednáva, javila ako neúplná. Na základe uvedeného žiadame tento bod vypustiť.
Táto pripomienka je zásadná.

K čl. I, 8. bod

Predmetný bod žiadame vypustiť vzhľadom na pripravovanú novelu zákona o verejnom obstarávaní Úradom pre verejné obstarávanie na základe Legislatívneho plánu úloh vlády SR na rok 2017, v ktorej Úrad pre verejné obstarávanie v záujme zjednodušenia administratívnej náročnosti procesu verejného obstarávania a tiež aj administratívnej náročnosti pri plnení informačných povinností verejného obstarávateľa a obstarávateľa súvisiacich s námietkovým konaním, navrhuje komplexnú úpravu nielen v podlimitných zákazkách alebo aj v nadlimitných zákazkách a tiež v konaní o námietkach.
Táto pripomienka je zásadná.

Poslanecký návrh zákona bol podľa čl. 31 ods. 1 Legislatívnych pravidiel vlády Slovenskej republiky predložený do medzirezortného pripomienkového konania, v rámci ktorého bolo vznesených celkovo 33 pripomienok z toho 5 zásadných.  Úrad navrhuje neakceptovať alebo čiastočne akceptovať nasledovné zásadné pripomienky. 

Ministerstvo vnútra Slovenskej republiky uplatnilo zásadnú pripomienku k Čl. 1 bodu 7 poslaneckého návrhu zákona, konkrétne navrhlo predmetný bod vypustiť. V rámci Čl. 1 bodu 7 poslaneckého návrhu zákona sa navrhuje právna úprava, ktorá by verejnému obstarávateľovi umožnila pri zadávaní podlimitných zákaziek na bežne dostupné tovary, služby alebo stavebné práce sa rozhodnúť, či zákazku zadá prostredníctvom elektronického trhoviska alebo postupom bez využitia elektronického trhoviska. V tejto súvislosti úrad považuje za vhodnejšie a koncepčnejšie riešenie ponechať na rozhodnutí každého verejného obstarávateľa, či vzhľadom na okolnosti a podmienky konkrétneho nákupu zadá bežne dostupnú podlimitnú zákazku s využitím alebo bez využitia elektronického trhoviska a teda ponechať na rozhodnutí verejného obstarávateľa, či využije z pohľadu procesnej formy jednoduchú procedúru nákupu formou elektronického trhoviska, alebo si vyberie procesne zložitejší postup nákupu, ktorý mu však umožňuje v širšom spektre využiť a variovať inštitúty upravené zákonom o verejnom obstarávaní. Pohnútky verejného obstarávateľa na základe ktorých si vyberie jednu alebo druhú procedúru nákupu pritom môžu byť rôzne ako napr. potreba rýchleho nákupu, potreba vyselektovať spôsobilých dodávateľov, alebo multikriteriálny koncept nákupu. Táto voľba by mala byť na verejnom obstarávateľovi, ktorý vie pri konkrétnom nákupe bežne dostupných tovarov, služieb alebo stavebných prác zhodnotiť, či je preňho vzhľadom na všetky okolnosti a jeho potreby vhodnejší nákup cez elektronické trhovisko alebo bez využitia elektronického trhoviska.    

Úrad vlády Slovenskej republiky uplatnil zásadnú pripomienku k Čl. 1 bodu 1 poslaneckého návrhu zákona v rámci ktorej navrhuje zvýšiť spodnú hranicu  finančného limitu pre podlimitnú zákazku na potraviny iné ako určené pre zariadenia školského stravovania a to na 80 000,- Eur. Úrad sa v súvislosti s predmetnou zásadnou pripomienkou pridržiava svojho stanoviska k Čl. 1 bodu 1 poslaneckého návrhu zákona a navrhuje za účelom systematickej úpravy finančných limitov súčasný finančný limit 40 000 eur pre potraviny iné ako určené pre zariadenia školského stravovania, ktorých finančný limit sa navrhuje na 200 000 eur, zjednotiť s finančným limitom pre tovary, t. j. na 50 000 eur. 

Úrad vlády Slovenskej republiky uplatnil zásadnú pripomienku k Čl. 1 bodu 7 poslaneckého návrhu v rámci ktorej navrhuje pre zadávanie podlimitných zákaziek na poskytnutie služby uvedenej v prílohe č. 1 možnosť voľby zadať túto zákazku prostredníctvom elektronického trhoviska alebo bez využitia elektronického trhoviska. V súvislosti s predmetnou zásadnou pripomienkou navrhuje úrad v kontexte stanoviska k zásadnej pripomienke Ministerstva vnútra Slovenskej republiky čiastočne akceptovať túto pripomienku, a síce umožniť pravidlo alternatívneho zadávania zákazky s využitím alebo bez využitia elektronického trhoviska len v prípade služieb uvedených v prílohe č. 1, ktoré spĺňajú definičné znaky bežnej dostupnosti. Uvedené úrad navrhuje z dôvodu, že elektronické trhovisko je koncipované na nákup bežne dostupných služieb, pričom v prípade akceptovania predmetnej zásadnej pripomienky, by sa umožnilo cez elektronické trhovisko nakupovať služby, ktoré nespĺňajú znaky bežnej dostupnosti na trhu. 

Z á v e r

Úrad pre verejné obstarávanie odporúča vláde Slovenskej republiky po zohľadnení predložených pripomienok vysloviť s ú h l a s  s predloženým návrhom poslancov Národnej rady Slovenskej republiky Petra Antala, Bélu Bugára a Gábora Gála na vydanie zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.